nyheter

Det kastes over 360.000 tonn mat i året i Norge. Mye på grunn av overskuddsmat fra kafeer og restauranter. Nå kan du derimot sikre deg denne maten ved hjelp av mobiltelefonen.

«Too good to go» er nemlig appen som kan sikre deg rimelig overskuddsmat fra både Kaffebønna på Jekta og Smørtorget i sentrum.

Mattilsynet er positiv

Appen er utviklet av blant annet gründeren Stian Hånes. Han forteller at «Too good to go» allerede har blitt lansert på over 50 restauranter i Trondheim, Oslo, Bergen, Stavanger og Bodø.

– Det er tidsriktig å ikke kaste mat, og på den måten leve bærekraftig. Jeg tror det er derfor ideen blir så godt tatt imot, og alt tyder på at nordmenn er klare for konseptet vårt, sier Hånes i en pressemelding.

– Hvis en slik tjeneste kan redde mat fra å bli kastet, er dette vinn-vinn både for restaurantene og kundene, sier Atle Wold, seniorrådgiver i Mattilsynet i pressemeldingen.

– Vinn-vinn-vinn

Kaffebønna var en av bedriftene i Tromsø som først ble kontaktet av «Too good to go» og kaféen var med på leken fra første stund.

– Vi jobber konstant med å redusere svinnet vårt. Det er ikke bare miljøaspektet, men vi må jo betale for søpla vi sender. Så dette blir virkelig en vinn-vinn-vinn for oss, sier medeier og styremedlem i Kaffebønna, Pål Einar Eilertsen til iTromsø.

Han forteller at du daglig kan få porsjonspakker fra Kaffebønna til en verdi av 100–150 kroner til 28 kroner via appen. På Smørtorget glimter de til med restemat for 25 kroner.

– Registrerer du deg og kommer den siste halvtimen av åpningstiden vår, har vi gjort klar en porsjonspakke, sier Eilertsen.

Han forteller at Kaffebønna på Jekta skal forsøke ordningen en periode, og ekspandere til Strandtorget og Stortorget etter hvert.

Appen er gratis og er tilgjengelig for både Android og iPhone